**Beszámoló  
a Nagykereki Tanyagondnoki Szolgálatról**

***Tanyagondnoki szolgálat***

A tanyagondnoki szolgáltatás szociális alapellátási forma, amelyet tanyagondnok alkalmazásával és a szolgáltatás jellegéhez igazodó [gépjármű](http://hu.wikipedia.org/w/index.php?title=G%C3%A9pj%C3%A1rm%C5%B1&action=edit&redlink=1) üzemeltetésével biztosítanak, csökkentve ezzel az aprófalvak és a külterületi lakott helyek szolgáltatás- és intézményhiányból eredő hátrányait.

A tanyagondnoki szolgálat Nagykerekiben 2008. januárjában jött létre, és 2015. december 31-ig a Biharkeresztesi Egyesített Szociális Intézmények feladataink ellátási körébe tartozott. 2016. január 1-jétől önállóan, Nagykereki Község Tanyagondnoki Szolgálataként működik.

***A tanyagondnoki szolgálat célja:***

* Az életfeltételek javítása
* A külterületi lakott helyek intézmény hiányából eredő hátrányainak enyhítése
* Az alapvető szükségletek kielégítését segítő szolgáltatásokhoz, közszolgáltatásokhoz, szociális alapellátáshoz való hozzájutás biztosítása, közösségfejlesztés
* A helyi adottságokhoz és sajátosságokhoz igazodó egyéni és közösségi szintű igények kielégítése

**Feladatok:**

***Alapellátási feladatok:***

* étkeztetésben való közreműködés
* házi segítségnyújtásban való közreműködés
* családsegítésben való közreműködés

***A tanyagondnoki szolgálat személyi és tárgyi feltételei:***

A tanyagondnoki feladatokat egyedül látom el, iskolai végzettséggel és a munkakör betöltéséhez szükséges szakmai képesítéssel rendelkezem.

A továbbképzési tervben foglaltaknak megfelelően 2024.03.07. - 2024.05.02. között a Forrás Lelki Segítők Egyesülete szervezésében megvalósult „Team szupervízió szociális területen dolgozó munkatársak számára” továbbképzésen vettem részt Debrecenben.

A tanyagondnoki feladatok ellátására egy gépjármű áll rendelkezésre. 2015-2020. júliusáig egy az Európai Mezőgazdasági Vidékfejlesztési Alapból, a vidéki gazdaság és lakosság számára nyújtott alapszolgáltatások fejlesztésére irányuló pályázat útján nyert SUZUKI Vitara személygépkocsival, majd 2020. július 6-tól a Magyar Falu Program pályázat keretében beszerzett Mercedes-Benz Vito Tourer gépjárművel látom el a tanyagondnoki szolgáltatást.

***A tanya- és falugondnok által ellátandó egyéb feladatok:***

* személyszállítási feladatok (orvoshoz, egészségügyi intézménybe, bevásárlásra, önkormányzati ill. egyéb rendezvényre történő szállítás, óvodások ill. iskolások intézménybe történő szállítása),
* önkormányzati feladathoz tartozó egyéb szállítási feladatok,
* önkormányzati rendezvények szervezésével, lebonyolításával kapcsolatos feladatok,
* kapcsolattartási feladat az önkormányzat és a lakosság között,
* egyéb szolgáltatási jellegű feladatok.

***Tevékenységeim:***

A tanyagondnoki munkám során napi kapcsolatban vagyok az iskolával, óvodával és az önkormányzattal. Szükség esetén Nagyzomlinból, az Új tanyáról, a Szélkakas tanyáról és a Dávid majorból háziorvoshoz szállítom a betegeket, védőnőhöz a kisgyerekes családokat. Berettyóújfaluba és Debrecenbe az arra rászorulókat kórházba szállítom kivizsgálásra. Más településekre temetésre, családi rendezvényre szállítom azokat, akik ezt igénylik. Az alapellátás keretében az ételszállításban és a házi segítségnyújtásban közreműködöm. Gyerekeket szállítok logopédushoz, sport és egyéb eseményekre, versenyekre. A Csigacsináló klub tagjait versenyekre, a Bocskai Dalkört különböző rendezvényekre fellépni viszem. Részt veszek az önkormányzat munkájában. Falunapra és más önkormányzati rendezvények szervezésénél a tanyabusszal segítem a bevásárlást és a szállítást. Feladataim közzé tartozik továbbá az önkormányzati küldemények kézbesítése, hirdetmények elhelyezése, a hivatali munka segítése, a közfoglalkoztatási programokhoz kapcsolódó árubeszerzés.

Tisztelt Képviselő-testület! Kérem, hogy a 2024. évi munkámról szóló beszámolót szíveskedjenek elfogadni.

Nagykereki, 2024. december 2.

**Farkas Géza**

tanyagondnok